### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

[adresse] er stor, og en virksomheds beslutningstager kan have svært ved at finde rundt i systemet og opnå kontakt til de rette embedsmænd. Vi har gennem mange år gjort det til reglen, at vi vil lade brugerne gøre mere af arbejdet selv, med henblik på at spare på medarbejderudgifterne. Det kan imidlertid være en dyr besparelse, hvis kommunen opleves for usmidig og ”vanskelig”.

Med afsæt i erfaring fra Sønderborg Kommunes Erhvervsservice der har en lettilgængelig og dedikeret personlig erhvervsrådgivningsafdeling, ønskes etableret en erhvervsservicefunktion der kan vejlede virksomheder på alle de niveauer hvor der kan være behov for afklaring vedr. byggeri, tilladelser og bevillinger, miljø m.v. Dette med henblik på, at [adresse] på sigt vil være mere erhvervsvenlig og dynamisk, og også fremstå således, så flere virksomheder vil slå sig ned her, og færre vælge at flytte herfra til eksempelvis omegnskommunerne.

Konkret skal erhvervsservicefunktionen være at finde direkte på kommunens hjemmeside under fanen ”virksomhed” og fremgå med telefonnummer til afdelingen samt direkte telefonnumre på medarbejderne således der kan opnås kontakt ved blot to klik med musen og en opringning.

Medarbejderne skal være kommunens personlige erhvervsvenlige ansigt udadtil og ved opringninger principielt svare ”det finder jeg lige ud af”, ”det vil jeg lige undersøge” og ”jeg ringere tilbage senere i dag”, med en klar målsætning om at man bidrager til løsningen af en udfordring indenfor få timer. Det er ikke medarbejderne i erhvervsserviceafdelingens opgave at gøre arbejdet for de virksomheder der ringer, men at medvirke til, at de kan få de svar der er nødvendige for at kunne bringe dem videre, herunder stå for at etablere møderne med de folk i kommunen der kan medvirke til at en udfordring bliver løst.

I udgangspunktet ønskes der etableret et team under Sekretariat, Erhverv og Kommunikation med tre medarbejdere gerne med erfaring på mellemlederniveau fra det private erhvervsliv, ideelt indenfor byggeri, medico/tech, handel, servicevirksomhed eller landbrug, som kan supplere hinanden. Sønderborg Kommunes Erhvervsservice kan evt. inddrages med henblik på vidensdeling.

Borgmesterens afdeling bedes bistå med en kapitalisering af forslagets økonomiske konsekvenser, og vurdere om der inden for eksisterende budget og bemanding kan findes ressourcer til gennemførelse af forslaget.